ระดมปล่อยกู้ไม่ระคายผิวหนี้ครัวเรือน
ธปท.ไม่ห่วงหนี้ครัวเรือนพุ่ง แม้ภาครัฐจะส่งเสริมการให้กู้ที่หลากหลาย ค่ายบัวหลวงอัดเงินให้ลูกค้าเพิ่ม
22 ธ.ค. 2554

ธปท.ไม่ห่วงหนี้ครัวเรือนพุ่ง แม้ภาครัฐจะส่งเสริมการให้กู้ที่หลากหลาย ค่ายบัวหลวงอัดเงินให้ลูกค้าเพิ่ม 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธปท.ไม่ได้กังวลเกี่ยวกับปัญหาหนี้ครัวเรือนในปี 2555 จะเพิ่มสูงขึ้นจนสร้างปัญหาต่อระบบเศรษฐกิจ แม้ว่ารัฐบาลจะมีนโยบายส่งเสริมการให้ประชาชนกู้เงินจำนวนมากผ่านมาตรการต่างๆ ทั้งสินเชื่อดอกเบี้ยต่ำเป็นพิเศษ (ซอฟต์โลน) ที่เตรียมจะทำ การผ่อนผันให้กู้ผ่านทางธนาคารเฉพาะกิจของรัฐและธนาคารพาณิชย์ในช่วงฟื้นฟูหลังน้ำลด 
ผู้ว่าการ ธปท. ระบุว่า ตราบใดที่กลไกลการพิจารณาเครดิตหรือมาตรการปล่อยกู้ของระบบสถาบันการเงินยังทำงานได้ โดยที่ภาครัฐไม่เข้าไปบังคับให้ปล่อยกู้แก่ประชาชน เชื่อว่าหนี้ครัวเรือนจะไม่เป็นปัญหาต่อระบบเศรษฐกิจแน่นอน
“เรื่องหนี้ครัวเรือนสถาบันการเงินต้องช่วยดูด้วย อย่าไปบังคับให้สถาบันการเงินกู้จนมากเกินไป ตราบใดที่สถาบันการเงินทำงานของเขา ดูเครดิตของผู้กู้ไปตามเกณฑ์หรือมาตรฐานที่มี ก็ไม่น่าจะมีปัญหาอะไร เพราะถ้าใครเป็นหนี้เกินระดับพอสมควร ธนาคารน่าจะตัดสินใจได้เองว่าควรให้กู้หรือไม่ ภาครัฐเองอย่าไปบีบบังคับ” นายประสาร กล่าว
นายประสาร กล่าวว่า ส่วนเรื่องที่กลัวว่าประชาชนจะเข้าใจผิดคิดว่า นโยบายที่ภาครัฐส่งเสริมให้กู้เป็นการให้ฟรีนั้น ไม่น่ามีปัญหา เพราะถึงจะให้สินเชื่อดอกเบี้ยต่ำมาก แต่การให้กู้ก็มีเงื่อนไขที่ระบุไว้ชัดเจน และเงินที่จะนำมาปล่อยกู้ก็น่าจะเป็นเงินจากภาครัฐและเงินเอกชนส่วนหนึ่ง คงไม่ใช่การให้ฟรี ประชาชนคงเข้าใจได้ 
ผู้ว่าการ ธปท. คาดว่า สินเชื่อโดยรวมในระบบปี 2555 จะขยายตัวได้ไม่ต่ำกว่า 10% ตามความต้องการกู้ไปซ่อมแซม ฟื้นฟูที่อยู่อาศัยและโรงงาน ซึ่งคาดว่าสินเชื่อประเภทนี้จะขยายตัวได้ตั้งแต่ไตรมาสแรกปี 2555 เป็นต้นไป ส่วนสินเชื่อเพื่อการลงทุนและขยายธุรกิจใหม่น่าจะเกิดได้ในช่วงกลางปีเป็นต้นไป หลังจากประชาชนมีความเชื่อมั่นในมาตรการการเตรียมป้องกันรับมือน้ำท่วมปีของรัฐบาล 
ขณะที่มาตรการภาครัฐและการส่งออกที่คาดว่าจะโตได้ 8% ภาคการท่องเที่ยวที่จะกลับมาขยายตัวได้ เมื่อบวกกับการอุปโภคบริโภคที่ยังเติบโตได้ดี ภาคการผลิตกลับมาเดินหน้าได้ตามปกติ จะทำให้เศรษฐกิจติบโตได้ในระดับ 4.8% แม้ว่าต้องติดตามปัจจัยเสี่ยงของเศรษฐกิจสหรัฐและยุโรปอย่างใกล้ชิด
ด้านนายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ธนาคารได้เพิ่มมาตรการช่วยเหลือลูกค้าสินเชื่อบ้านบัวหลวงที่ประสบอุทกภัย โดยอนุมัติเงินกู้เพื่อซ่อมแซมที่อยู่อาศัย หรือทรัพย์สินเสียหายที่เกิดจากอุทกภัย เพิ่มให้อีก 10% ของวงเงินสินเชื่อบ้านบัวหลวงที่ได้รับอนุมัติเดิม ด้วยอัตราดอกเบี้ยพิเศษแค่ 5% ในปีแรก หลังจากนั้นจะคิดอัตราดอกเบี้ยลูกค้ารายใหญ่ชั้นดี ซึ่งปัจจุบันเท่ากับ 7.25% ตลอดอายุสัญญา กำหนดระยะเวลาผ่อนชำระสูงสุดนาน 5 ปี โดยไม่ต้องประเมินราคาหลักทรัพย์และจดจำนองใหม่
มาตรการนี้จะช่วยเหลือเฉพาะลูกค้าดี ที่มีประวัติการผ่อนชำระต่อเนื่องไม่น้อยกว่า 12 เดือนขึ้นไป และอาศัยอยู่ในพื้นที่ที่ประสบอุทกภัย 
นายสุวรรณ กล่าวอีกว่า สำหรับลูกค้ากลุ่มอื่นหรือลูกค้าที่มีความประสงค์ขอเพิ่มวงเงินเกินกว่า 10% ของวงเงินเดิม และกลุ่มลูกค้ารายใหม่ที่ไม่เคยมีสินเชื่อกับธนาคาร ก็สามารถติดต่อยื่นคำขอสินเชื่อนี้ได้